Foto: Duje Klarić/Cropix

KATOLIČKA crkva najavila je da će vjernicima oko Božića dijeliti letke o zdravstvenom odgoju koji se uvodi u škole.

Očito su shvatili i u Crkvi: U zemlji u kojoj je 86,28 posto katolika više ljudi ide u Konzum nego u crkvu

Međutim, Crkva u svojoj najglasnijoj promidžbenoj akciji u posljednjih nekoliko godina nije stala samo na vjernicima. Leci kojima "informira" građane o zdravstvenom odgoju te upozorava na "pokušaj iznimno teškog prevrata u odgojno-obrazovnom procesu hrvatskog školstva", dijele se na Tiskovim kioscima i u Konzumovim prodavaonicama! O tome su nas obavijestili čitatelji, a informaciju o lecima u Todorićevim prodavaonicama podijelili su i neki korisnici Facebooka.

Crkvena akcija "informiranja" građana o zdravstvenom odgoju očito se odvija u suradnji s Agrokorom. Naime, prodavačica na Tiskovom kiosku u Splitu Indexovoj je čitateljici rekla da su letke dobili iz centrale u Dugopolju, te da im je naređeno da ih izlože na vidljivo mjesto i dijele kupcima.

Prema nedavno objavljenom popisu stanovništva katolika je u Hrvatskoj 86,28 posto. S obzirom na toliki postotak čudi činjenica da je Crkva odlučila letke dijeliti po dućanima i kioscima kada bi najveći dio stanovništva, koji su se izjasnili kao katolici, barem na Božić trebao biti u crkvi.

"Roditelji, želite li da vašu djecu uče da, ako imaju spolnu bolest, trebaju nositi kondome i o tome obavijestiti prošle partnere?"

Biskupi su roditeljima uputili više pitanja vezanih uz maloljetnički seks, masturbaciju, pornograﬁju, kontracepciju, homoseksualnost, rodnu ideologiju i pobačaj. Smeta im što će djeca učiti o masturbaciji kao sastavnom dijelu spolnosti, što će ih se uputiti da, ako saznaju da imaju spolno prenosivu bolest, moraju to reći svim svojim partnerima/partnericama i koristiti kondome i sl.

Tekst se nastavlja ispod oglasa

Jedna od tema koju Crkva nikako ne može probaviti jest učenje o homoseksualnosti kao "prirodnom i jednako vrijednom" činu kao što je spolni čin između muškarca i žene.

Što je neustavno?

Biskupi su na kraju pozvali roditelje da sami počnu odgajati svoju djecu, "jer su ih oni rodili i njihova djeca nisu vlasništvo države".

"Vi ste kao roditelji odgovorni za odgoj i obrazovanje svoje djece. Stoga je prisiljavanje djece na pohađanje toga programa protuustavno i u suprotnosti s navedenim odredbama. Mi nismo protiv zdravstvenoga i spolnoga odgoja, ali je ovakav sadržaj i način uvođenja u škole za Hrvatsku poguban", zaključuje se u letku Hrvatske biskupske konferencije. Podsjećamo, Crkva je prije nekoliko dana također istaknula da potiče roditelje da djecu povlače s nastave kada će se predavati zdravstveni odgoj i da im se ti satovi vode kao neopravdani!

S obzirom na to da je Ustavom uređeno da je Hrvatska sekularna država, mogli bismo postaviti pitanje nije li protuustavno miješanje Crkve i u kreiranje i pozivanje na nepohađanje obrazovnog sustava temeljenog na znanstvenim činjenicama, ili, nisu li protuustavni vjeronauk i mise u školama. Ili nametanje vlastitih uvjerenja ljudima koji, ništa ne sluteći, mirno kreću u predbožićni shopping, u toj istoj sekularnoj državi.